
Na osnovu člana 27 stav 1 tačka 25 i člana 38 stav 1 tačka 2 Zakona o lokalnoj samoupravi („Sl. list CG“, br. 2/18, 34/19, 38/20, 50/22 i 84/22) i člana 36 stav 1 tačka 2 Statuta opštine Mojkovac („Sl. list CG“ – Opštinski propisi“, br. 29/18 i 37/22), Skupština opštine Mojkovac, na sjednici održanoj dana 6. februara 2023. godine, donijela je


ODLUKU
O STIPENDIRANJU STUDENATA


I OPŠTE ODREDBE

Član 1
Ovom odlukom uređuju se uslovi, način i postupak dodjele stipendija studentima sa prebivalištem na području opštine Mojkovac, koji studiraju na visokoškolskim obrazovnim ustanovama i pokazuju izuzetne rezultate u učenju, odnosno ispunjavaju druge uslove predviđene ovom Odlukom.

Član 2
Svi izrazi koji se u ovoj odluci koriste za fizička lica u muškom rodu obuhvataju iste izraze u ženskom rodu.

Član 3
Pravo na stipendiju mogu da ostvare studenti druge i treće godine osnovnih studija, specijalističkih studija i master studija.
Stipendija iz stava 1 ovog člana odnosi se na studente u zemlji i inostranstvu pod uslovom da su prvi put upisali semestar studijske godine i da su ostvarili prosjek ocjena u prethodnoj studijskoj godini, odnosno prethodnom studijskom školovanju najmanje 8,5.
Pravo na stipendiju iz stava 1 ovog člana ostvaruju studenti koji su bez oba roditelja, lica sa invaliditetom bez obzira na uspjeh odnosno prosječnu ocjenu iz prethodne godine.
Pravo na stipendiju imaju i studenti koji su se opredijelili za deficitarna zanimanja uz uslov da su ostvarili prosjek ocjena u prethodnoj studijskoj godini najmanje 7,00. 

Član 4
Pod pojmom deficitarno zanimanje, u smislu ove Odluke, podrazumijeva se odgovarajuće zanimanje za koje na Zavodu za zapošljavanje Crne Gore – Područna jedinica Mojkovac (u daljem tekstu: Zavod) nema prijavljenih nezaposlenih osoba odnosno prijavljeno je manje osoba od iskazanih potreba.
Odluku kojom se utvrđuje koja su deficitarna zanimanja donosi Komisija za dodjelu stipendija (u daljem tekstu: Komisija), na osnovu:
– podataka Zavoda, o potrebama zapošljavanja na području opštine Mojkovac i o raspoloživim osobama koje su prijavljene na Zavodu,
– iskazanih potreba ustanova sa sjedištem na području opštine Mojkovac za radnicima koji obavljaju odgovarajuće stručne poslove od posebne važnosti za obavljanje djelatnosti tih ustanova.
	Odlukom iz stava 2 ovoga člana Komisija će utvrditi i broj stipendija koje se odnose na deficitarna zanimanja.


Član 5

Pravo na stipendiju imaju redovni studenti koji:

· imaju crnogorsko državljanstvo;
· imaju prebivalište u opštini Mojkovac najmanje godinu dana;
· su prvi put upisali semestar studijske godine;
· nisu u radnom odnosu;
· nijesu stariji od 25 godina na dan objavljivanja konkursa za dodjelu stipendije.

Član 6
Sredstva za dodjelu stipendija obezbjeđuju se u budžetu Opštine.
Stipendije se dodjeljuju za jednu studijsku godinu i isplaćivaće se mjesečno za deset mjeseci studijske godine.
Visinu godišnjeg iznosa stipendije za tekuću studijsku godinu utvrđuje Komisija.


II- POSTUPAK DODJELE STIPENDIJE

Član 7
Konkurs za dodjelu stipendije raspisuje Komisija za predstojeću studijsku godinu najkasnije do kraja tekuće kalendarske godine.
Konkurs se objavljuje najmanje u jednom dnevnom štampanom mediju koji izlazi u Crnoj Gori, na web sajtu i oglasnoj tabli Opštine, kao i preko lokalnog javnog emitera.
Ukupan broj stipendija koji se dodjeljuje za predstojeću studijsku godinu iznosi 25 od čega je 20 stipendija za studente koji studiraju u Crnoj Gori a pet stipendija za studente koji studiraju u inostranstvu.

Član 8
Kandidat koji konkuriše za dodjelu stipendije uz prijavu na konkurs prilaže slijedeća dokumenta:

-  uvjerenje o državljanstvu ili fotokopiju biometrijske lične karte;
-  potvrdu o prebivalištu;
-  potvrdu o upisu godine studija;
-  potvrdu o položenim ispitima iz prethodne godine;
-  potvrdu o ostvarenoj prosječnoj ocjeni;
-  potvrdu o primanjima i broju studenata u porodici;
-  dokaz (izjavu) da nije u radnom odnosu;
-  dokaz da je nosilac diplome “Luča”;
-  broj žiro računa.

Nepotpuna i neblagovremeno dostavljena prijava neće se razmatrati.




Član 9
Tekst konkursa sadrži osnovne podatke u vezi sa dodjeljivanjem stipendije, uslove za njihovo dodjeljivanje, naziv organa kome se prijava podnosi, potrebna dokumenta koja se prilažu uz prijavu, rok za podnošenje prijave, broj stipendija koji se dodjeljuje iz pojedinih oblasti – fakulteta.

Član 10
Postupak za dodjelu stipendije sprovodi Komisija, koju imenuje Skupština opštine Mojkovac na predlog predsjednika Opštine iz reda zaposlenih u organima lokalne uprave.
            Komisija se sastoji od predsjednika i dva člana i imenuje se na period od dvije godine.

Član 11
Nakon isteka roka za podnošenje prijava Komisija razmatra prispjele, potpune i blagovremene prijave i na osnovu uslova i kriterijuma iz ove Odluke i konkursa utvrđuje rang listu kandidata.
Komisija je dužna da rang listu kandidata u roku od deset dana od dana isteka roka za podnošenje prijava, objavi na web sajtu i na oglasnoj tabli Opštine.

Član 12
Prednost pri rangiranju kandidata za dodjelu stipendije imaju kandidati sa državnih fakulteta Univerziteta Crne Gore i regionalnih univerziteta, kandidati sa višom prosječnom ocjenom, a u slučaju da više kandidata ima istu prosječnu ocjenu vrednovaće se imovno stanje kandidata i broj studenata u porodici.

                                                                                 Član 13
            Učesnici konkursa imaju pravo pismenog prigovora  na rang listu kandidata  koju  podnose Komisiji u roku od osam dana od dana objavljivanja rang liste kandidata.
            Komisija o podnijetom prigovoru odlučuje u roku od tri dana od dana podnijetog prigovora.
            Nakon isteka roka iz stava 2 ovog člana konačnu Odluku o dodjeli stipendije donosi Komisija.

Član 14
Stipendista gubi pravo na stipendiju:
- ako prekine redovno školovanje,
- ako odjavi prebivalište, 
- ako se zaposli.
Stipendista ne gubi pravo na stipendiju ako je uzrok prekida školovanja bolest, što se dokazuje medicinskom dokumentacijom.

Član 15
Obavezuje se stipendista iz člana 3 stav 4 ove Odluke da se po završeku studija javi davaocu stipendije radi zaposlenja na teritoriji opštine Mojkovac i da će raditi najmanje onoliko vremena koliko je primao stipendiju.


Član 16
Stipendista koji ostvari pravo na stipendiju potpisuje Ugovor o stipendiranju. 
Ugovor iz stava 1 ovog člana potpisuje predsjednik Opštine i preciziraju se međusobna prava i obaveze.


Član 17
Predsjednik Opštine može, u izuzetnim slučajevima, na prijedlog Komisije dodijeliti jednokratnu novčanu pomoć studentu bez obzira na status, vrstu, godinu studija i prosjek ocjena ukoliko se radi o studentu koji je u prethodnom školovanju pokazao izuzetne rezultate u oblasti naučnog odnosno umjetničkog stvaralaštva, kao i studentu čija se porodica nalazi u posebno složenim - vanrednim okolnostima (socijalno ugrožene porodice), studentu bez oba roditelja i studentu sa invaliditetom.
O pravu iz stava 1 ovog člana rješenjem odlučuje predsjednik Opštine, na predlog Komisije. 


III- PRELAZNE I ZAVRŠNE ODREDBE


Član 18
Danom stupanja na snagu ove odluke prestaje da važi Odluka o stipendiranju studenata (“ Službeni list RCG – Opštinski propisi” , br. 042/06).

Član 19
Ova odluka stupa na snagu danom objavljivanja u "Službnom listu Crne Gore - Opštinski propisi".



Broj: 05-040/23-39
Mojkovac, 6. februar 2023. godine

